Malta kklassifikat fit-23 post f’The Good Country Index – stħarriġ internazzjonali fost 125 pajjiż li kejjel kemm nazzjon jikkontribwixxi għall-pjaneta u għall-umanità. Fil-klassifika, l-ewwel darba li saret, Malta hija wara pajjiżi bħal Spanja, l-Italja u l-Istati Uniti u qabel il-Ġappun, Singapore, is-Slovenja u l-Greċja. L-indiċi, li huwa l-idea tal-konsulent internazzjonali Simon Anholt, janalizza 35 tipi differenti ta’ informazzjoni min-Nazzjonijiet Maqgħuda, il-Bank Dinji u għaqdiet u NGOs internazzjonali oħra. L-informazzjoni tinkludi, fost oħrajn, il-libertà tal-istampa, in-numru ta’ refuġjati li hemm fil-pajjiż, l-ammont ta’ armi esportati u n-numru ta’ rebbieħa tal-Premju Nobel. Malta kisbet il-61 post fix-xjenza u teknoloġija, il-41 fil-kultura, is-66 fil-paċi internazjzonali u sigurtà, is-sitta fl-ordni dinji, is-36 fil-ħarsien tal-pjeneta u l-klima, id-99 f’dik li hija prosperità u ugwaljanza u s-76 fis-saħħa. Anholt qal li l-istħarriġ ma jfittix li jikkritika lill-pajjiżi jew li jagħti ġudizzju morali iżda biex iqajjem kuxjenza dwar ir-rwol tal-pajjiż fil-kuntest globali. Fuq nett tal-klassifika  hemm l-Irlanda bil-Finlandja, l-Isvizzera u l-Olanda warajha. Isfel nett hemm il-Libja, bil-Vjetnam u l-Iraq qabilha.